Diari Oficial de la Generalitat Valenciana


Sumari del DOGV 3288, del 17-07-1998 (1998/5994)

Informació pública de l'aprovació de les bases orientatives per a la programació d'àmbits en el Pla Parcial Tossal Gros i la suspensió de llicències de construcció en l'àmbit de la fase C del Pla Parcial.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3288

Data del DOGV
:   17-07-1998

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1998/5994


Organisme emissor
:   Ajuntament de la Font d'en Carròs

Tipus de document
:   Anunci

Informació pública de l'aprovació de les bases orientatives per a la programació d'àmbits en el Pla Parcial Tossal Gros i la suspensió de llicències de construcció en l'àmbit de la fase C del Pla Parcial. [1998/Q5994]
  
El Ple de l'Ajuntament de la Font d'En Carròs, en la sessió de data 9 de juny de 1998, i en relació amb la presentació per la mercantil Urbanizadora La Font, SC, de tres programes d'actuació integrada de les unitats d'execució denominades fase 1, fase 2 i fase consolidada corresponents a la urbanització del Tossal Gros d'en Carròs, d'acord amb el que s'estableix en la Llei Reguladora de l'Activitat Urbanística, Llei 6/1994, de la Generalitat Valenciana (d'ara en avant LRAU), i la resta de normativa concordant i d'aplicació, ha aprovat les bases orientatives següents per a la programació d'àmbits en el Pla Parcial Tossal Gros d'en Carròs:
  
«Preàmbul
  
Han transcorregut 16 anys des de l'aprovació del Pla Parcial d'Ordenació Residencial Tossal Gros i, en l'actualitat, la situació no pot ser més depriment: no s'han complit les previsions contingudes en el Pla Parcial esmentat d'iniciativa privada, la urbanització es troba en un grau molt deficient de desenvolupament i l'edificació concentrada en una zona i dispersa en unes altres sense que les parcel·les, en molts casos, meresquen la condició de solar. Aquesta situació d'urbanització inacabada en la fase C i la manca d'urbanització en les fases 1 i 2 té diverses causes, entre d'altres, les següents:
  
1. L'incompliment per part dels promotors que no han complit les obligacions de cessió de sòls dotacionals, ni cessió del 10% lucratiu, ni han executat la urbanització en els terminis previstos tal i com s'ha exposat en els antecedents.
  
2. El percentatge de propietaris adherits als promotors del Pla Parcial, que va arribar a afirmar-se que representava el 95% i que ha resultat fals, amb la consegüent dificultat pel que fa a la gestió i a l'execució.
  
3. La insuficiència evident de les garanties prestades pels promotors que van recolzar els seus compromisos en avals i garanties mínimes establides per les normes llavors vigents (article 46.c del Reglament de Planejament, que xifra en el 6% del cost total d'urbanització) i que s'ha manifestat en la pràctica com a totalment insuficient per a prevenir contra l'incompliment dels compromisos.
  
4. La venda indiscriminada de parcel·les per part dels promotors sense que els terrenys, en la majoria dels casos, adquirisquen la condició de solars.
  
5. La indisciplina urbanística per a executar obres d'edificació sense que en molts casos les parcel·les tigueren la condició de solar i sense prestar les garanties addicionals per a simultaniejar edificació i urbanització.
  
6. L'execució d'obres sense llicència municipal, fruit de la indisciplina urbanística que provoca moviments especulatius o venda de parcel·les amb l'expectativa de construcció i noves vendes entre tercers sense el corresponent compliment de la càrrega urbanística.
  
Per a evitar que en l'esdevenidor es torne a incórrer en les mateixes errades, per a prevenir un possible segon incompliment que deixaria les coses pitjor que no es troben en l'actualitat, avui, doncs, encara s'hi pot fer la desclassificació del sòl i, pel contrari, si s'inicien els treballs de transformació, la situació pot resultar irreversible, i per a garantir l'interés públic que preval sobre la conveniència particular, es fixen les bases següents per a la programació d'àmbits en el Pla Parcial Tossal Gros d'en Carròs que garanteix, d'una banda, l'interés públic i, de l'altra, respecta la iniciativa particular en el desenvolupament de la programació.
  
Primera. Fase C (consolidada) prioritària
  
Correspon desenvolupar en primer lloc l'àmbit denominat fase C (consolidada), que es considera prioritària en el temps pel que fa a la gestió i a completar les obres d'urbanització.
  
Els requisits per al desenvolupament del Programa d'Actuació Integrada de la Fase C, són els següents:
  
1. Garanties.
  
Prestar garantia bancària solidària pel 100% de les despeses d'urbanització del Projecte d'Urbanització de les obres que manquen per a executar en l'àmbit de la fase C.
  
Aquesta garantia pot reduir-se al 50% (és a dir, reducció del 50%) si l'aspirant a urbanitzador, juntament amb l'alternativa tècnica de programa, presenta per a la tramitació simultània un expedient de quotes d'urbanització que repercutirà entre els titulars de parcel·les en l'àmbit de la fase C que continga, com a mínim, les determinacions següents:
  
1.1. Relació de propietaris i de parcel·les amb un plànol gràfic de referència.
  
1.2. Titularitat registral mitjançant un certificat o nota simple actualitzada.
  
1.3. Domicili fiscal de cada propietari i domicili per a notificacions, en els quals ha de figurar un representant legal amb domicili a Espanya per a aquells propietaris que residisquen a l'estranger.
  
1.4. Superfície de cada parcel·la amb referència al plànol gràfic.
  
1.5. Superfície de vials, de sòls dotacionals i d'equipaments així com la localització de les parcel·les corresponents al 10% d'aprofitament lucratiu municipal.
  
1.6. Quotes de liquidació provisional.
  
1.7. Document on es recullen la major quantitat d'adhesions possibles o conformitat de propietaris al compte de liquidació provisional i percentatge d'adhesions sobre el total de propietaris de la fase C.
  
2. Compromisos de l'urbanitzador.
  
2.1. Cessió a l'Ajuntament de la superfície de vials, la resta de zones de pas de vianants públiques, zones d'equipament públic i la superfície de parcel·les corresponents al 10% d'aprofitament lucratiu amb els requisits necessaris per a la inscripció al Registre de la Propietat.
  
2.2. Execució de les obres d'urbanització, amb la presentació a l'Ajuntament de certificats d'obra executada abans de posar-la al cobrament de les quotes d'urbanització. Calendari d'execució d'obres per davant del calendari de quotes.
  
2.3. Cessió a l'Ajuntament de la titularitat del depòsit d'aigua potable i de la xarxa de distribució així com la cessió de la titularitat de la resta dels serveis públics de la urbanització.
  
2.4. Compromís de no edificar fins que les obres d'urbanització es troben acabades sense que puguen simultaniejar-se les obres d'urbanització i d'edificació.
  
2.5. Termini per al compliment total d'aquests compromisos tenint en compte que, en tot cas, el desenvolupament de la fase 1 i de la fase 2 resta supeditat a l'execució de la fase C.
  
Segona. Fase 1 i fase 2
  
La programació de la fase 1 i de la fase 2 queda condicionada, per al seu desenvolupament respectiu, al compliment dels requisits següents:
  
1. Pel que fa al criteri de prioritat de la fase C.
  
Haver acabat les obres d'urbanització de la fase C, i tenir formalitzades les cessions de sòl dotacional públic i d'equipaments, les cessions de les parcel·les corresponents al 10% i tenir formalitzada la cessió de la titularitat dels serveis de la fase C esmentada.
  
2. Obres d'accés.
  
Incloure en el Projecte d'Urbanització de la Fase 1 les obres d'accés que seran executades en la fase 1 esmentada, sense perjudici de proposar el repartiment proporcional d'aquestes.
  
3. Garanties.
  
Garantia del 100% dels costos d'urbanització de la fase respectiva que podrà reduir-se al 50% de cada fase (reducció del 50%) si es presenta per a la seua tramitació simultània conjuntament amb l'alternativa tècnica del programa respectiu, un expedient de quotes d'urbanització amb els mateixos requisits exposats per a la fase C anterior.
  
4. Projecte de Reparcel·lació Simultània.
  
Presentar per a la tramitació el Projecte de Reparcel·lació corresponent conjuntament amb el programa respectiu, o bé en el termini màxim de dos mesos des de l'adjudicació del programa amb un termini de caducitat, de manera que l'adjudicació romandria sense efecte per manca del requisit esmentat.
  
5. Compromisos de l'urbanitzador en cada una de les fases u i dos.
  
No executar obres d'edificació fins que estiga aprovat el respectiu Projecte de Reparcel·lació, una vegada formalitzades les cessions de sòl dotacional i aprovades les quotes d'urbanització de la fase corresponent i, en el cas de pretendre simultaniejar les obres d'urbanització i d'edificació, a més de la garantia a què fa referència el punt 3 anterior, s'haurà de prestar una garantia addicional del 30% de la quota d'urbanització corresponent a cada parcel·la, per a prevenir possibles desviments en l'execució de les obres i de les despeses de constrenyiment i d'execució.»
  
Igualment, en el mateix acte, el Ple ha acordat:
  
«Suspendre l'atorgament de llicències de construcció en l'àmbit de la fase C (consolidada) del Pla Parcial per a permetre el desenvolupament mitjançant Programa d'Actuació Integrada. Pel que fa a les fases 1 i 2, no es poden atorgar llicències perquè les parcel·les no compleixen la condició de solar.»
  
Cosa que es fa pública, en compliment de l'acord plenari esmentat, perquè se'n prenga coneixement general, i es fa saber que contra aquest, per les persones interessades, s'hi podrà interposar un recurs contenciós administratiu en el termini de dos mesos, comptadors des de l'endemà de la publicació d'aquest edicte en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 57 i següents de la Llei Reguladora de la Jurisdicció Contenciosa Administrativa, de 27 de desembre de 1956. Segons el que s'estableix en l'article 110, apartat 3, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la interposició de l'esmentat recurs contenciós administratiu requerirà una comunicació prèvia a l'òrgan que va dictar l'acte impugnat. Tot això anterior sense perjudici de qualsevol altre recurs que s'estime pertinent.